Resolució 70/2018, d'11 d'abril
Diversa documentació sobre les instal·lacions elèctriques municipals.
El tràmit d'informació pública i audiència ciutadana és un instrument de participació ciutadana i no té res a veure amb la informació pública que pot ser objecte del dret d'accés regulat per l'LTAIPBG.
Les Reclamacions davant la GAIP han de tenir el mateix objecte que les sol·licituds d'informació pública de les que deriven; de no complir aquest requisit, s'han inadmetre per incongruents.
Número d'expedient de la Reclamació: 79/2018.
Segons l'article 2.b LTAIPBG és informació pública, als efectes d'aquesta Llei i del dret d'accés regulat i garantit pel seu títol III, la informació elaborada per l'Administració i la que té en el seu poder com a resultat de la seva activitat.
El que demana l'entitat reclamant no és informació pública, en el sentit indicat, sinó una valoració sobre els motius pels quals en un determinat procediment d'autorització l'Ajuntament de Girona ha eximit la celebració del tràmit d'informació pública i audiència veïnal.
Aquesta pretensió no constitueix informació pública als efectes de l'LTAIPBG, per dos motius:
Per una banda, perquè demana a la GAIP no informació existent al si de l'Administració, sinó la confecció de bell nou d'un informe o valoració sobre si l'Ajuntament de Girona aplica correctament o no la legislació vigent.
En aquesta mena de sol·licituds hi concorre la causa d'inadmissibilitat de les sol·licituds d'informació pública establerta per l'article 29.2 LTAIPBG, ja que de fet el que es fa és una consulta o petició de dictamen jurídic a la GAIP, que no té empara en el dret d'accés a la informació pública, que ha de tenir per objecte informació preexistent al sí de l'Administració.
Per una altra, perquè el que ha demanat prèviament a l'Ajuntament de Girona, i ara reclama, és que es faci el tràmit d'informació pública en un determinat procediment i aquest tràmit, malgrat que s'anomeni "d'informació pública", de fet no és la informació pública que garanteix l'LTAIPBG, sinó una modalitat de participació ciutadana, consistent en exposar un determinat projecte d'actuació pública i oferir al veïnatge la possibilitat de formular-hi al·legacions.
Per les raons exposades, aquesta Reclamació no pot ser admesa a tràmit, ja que la GAIP té competència per garantir l'accés a la informació pública regulada per l'LTAIPBG, però no per valorar si l'Ajuntament de Girona actua legalment o no en un determinat procediment administratiu d'autorització d'activitats recreatives o d'espectacle públic.
A més, la Reclamació també està mancada de coherència amb l'objecte de la sol·licitud, ja que el demanat a l'Ajuntament (el tràmit d'informació pública) no es correspon amb l'objecte de la Reclamació (una valoració sobre si l'exempció municipal del tràmit d'informació pública és o no correcta jurídicament).
Aquesta manca de congruència també seria motiu d'inadmissibilitat de la Reclamació, ja que aquesta és un procediment de revisió que ha de tenir el mateix objecte que l'actuació administrativa revisada
En definitiva, un cop ateses les consideracions anteriors, cal concloure que concorren diversos motius d'inadmissibilitat d'aquesta Reclamació.